Адыгэ Республикэм и Iэтащхьэ КъумпIыл Мурат
Адыгэ Республикэм и Къэрал Советым — Хасэм и XV зэхуэсыгъуэу фокIадэм и 10-м щыIар зыхэплъэну къапэщылъар зы Iуэхугъуэт — АР-м и Iэтащхьэ хэхынырт.
ЩыIэ хабзэм тету Адыгейм и Парламентым хыхьэ политикэ партхэм къагъэлъэгъуащ щIыналъэм и пашэ хъуфынухэм я кандидатурэхэр.
Зэхуэсым хэтащ УФ-м и Президентым и полномочнэ лIыкIуэу Ипщэ федеральнэ щIыналъэм щыIэ Устинов Владимир, АР-м и Къэрал чэнджэщэгъу ТхьэкIушынэ Аслъэнджэрий, Адыгейм и цIэкIэ УФ-м и Федеральнэ Зэхуэсым ФедерацэмкIэ и Советым хэт Хъупсырокъуэ Мурат, УФ-м и Къэрал Думэм и депутатхэу Хьэсэнокъуэ МуратрэРезник Владиславрэ, АР-м и Премьер-министрым и къалэнхэр зыгъэзащIэ Широковэ Наталье, Конституцэ Судым и тхьамадэ ЛIыхьэтыкъуэ Аскэр, УФ-м и Жылагъуэ палатэм хэт, КъБР-м, КъШР-м, АР-м я цIыхубэ тхакIуэ МэшбащIэ Исхьэкъ, республикэ, муниципальнэ къулыкъу зезыхьэхэр, нэгъуэщIхэри.
ЗэIущIэр къызэIузыха Устинов Владимир къеджащ УФ-м и Президентым Адыгэ Республикэм и Iэтащхьэ къулыкъур зыхуэфащэу къилъыта цIыхуищым я цIэхэм икIи АР-м и Къэрал Советым — Хасэм и депутатхэр хэплъэну къахилъхьащ. Ахэр республикэ унафэщIым и къулыкъур пIалъэкIэ зыгъэзащIэ КъумпIыл Мурат (къэзыгъэлъэгъуар «Урысей зэкъуэт» партырщ), АР-м и Парламентым и комитетым и унафэщI Лобода Александр («Захуагъэ здэщыIэ Урысей» партым къыбгъэдэкIыу), «Заремэ» ООО-м и генеральнэ унафэщI Пщыжь Шамсудин (КПРФ партым къигъэлъэгъуащ). УФ-м и Президентым и полномочнэ лIыкIуэм депутатхэм захуигъэзащ кандидатурэу къагъэлъэгъуахэм щахэдэкIэ захуагъэм тетыну, щIыналъэм щыпсэухэм яфIэигъуэхэр къалъытэурэ Iэ яIэтыну зэращыгугъри къыхигъэщащ.
Абы иужькIэ зэIущIэм къыщыпсэлъащ зи кандидатурэ къагъэлъэгъуахэр икIи и гугъу ящIащ IэIэтым я Iуэху къыщикIмэ, зэлэжьыну я мурадхэм, щIыналъэм щыIэ Iуэху къиинхэм я зэфIэхыкIэу къалъытэхэмрэ зыужьыныгъэм и хэкIыпIэу ялъагъухэмрэ. Апхуэдэу зэхуэсым и утыку къихьащ АР-м и Парламентым хыхьэ политикэ фракцэхэм я пашэхэри. Абыхэм къызэрыхагъэщамкIэ, Адыгейм и Iэтащхьэ хъуну къагъэлъэгъуахэр цIыхухэм нэIуасэ щыхуащI зэIущIэхэр мызэ-мытIэу ирагъэкIуэкIащ, я программэхэми щыгъуазэ зыхуащIащ, ауэ илъэс зыбжанэ хъуауэ къулыкъу зэмылIэужьыгъуэхэр ирихьэкIыу къэрал Iуэху зехьэным и пIалъэ фIыуэ зэрищIэр куэдрэ къэзыгъэлъэгъуа КъумпIыл Мурат Iэ хуаIэтыныр зэрынэхъыфIыр псоми къыхагъэщащ.
Депутатхэм я Iуэху еплъыкIэхэр къаIуэта нэужь, зэIущIэм хэтхэр IэIэтыр егъэкIуэкIыным хуежьащ. Абы кърикIуахэм япкъ иткIэ, депутатхэр (48-рэ хъурт) псори зэдэарэзыуэ къыщIэкIри КъумпIыл Мурат АР-м и Iэтащхьэу хахащ.
ЩIыналъэм и тхьэмадэ хъуа КъумпIыл Мурат псалъэ щратым жиIащ республикэм щыпсэу цIыхухэр дэIэпыкъуэгъу къызэрыхуэхъум щхьэкIэ фIыщIэ зэрахуищIыр, къэралыгъуэм нобэ къыщыхъухэр фIыуэ зэрызэхащIыкIым папщIэ зэрахуэарэзыр. Апхуэдэу ар къытеувыIащ иужьрей илъэси 10-м Адыгэ Республикэм хэхъуэу иIахэми дяпэкIэ пщэрылъу зыхуигъэувыжхэми.
УФ-м и Президентым и полномочнэ лIыкIуэу Ипщэ федеральнэ щIыналъэм щыIэ Устинов Владимир ехъуэхъуащ Адыгэ Республикэм и Iэтащхьэу хаха КъумпIыл Му-рат, нэхъапэкIэ щIыналъэм и унафэщIу щыта ТхьэкIушынэ Аслъэнджэрии фIыщIэ хуищIащ.
Зэхуэсым и кIэухым АР-м и Iэтащхьэ зэрыхахам и унафэр зэрыт тхылъыр Адыгэ Республикэм и Къэрал Советым — Хасэм и УнафэщI Нарожнэ Владимир КъумпIыл Мурат IэщIилъхьащ.
Махуэшхуэ зэIущIэм хэтащ Адыгэ Республикэм и Iэтащхьэу щытахэу Джарым Аслъэнрэ ТхьэкIушынэ Аслъэнджэрийрэ, Абхъазым и Президент Хаджимбэ Рауль, Къэбэрдей-Балъкъэр Республикэм и Iэтащхьэ КIуэкIуэ Юрий, КъБР-м и цIэкIэ УФ-м и Федеральнэ Зэхуэсым ФедерацэмкIэ и Советым хэт Къанокъуэ Арсен, Ингуш Республикэм и Iэтащхьэ Евкуров Юнус-Бэч, КъШР-м Iэтащхьэ Темрезов Рашид, УФ-м мэкъумэш хозяйствэмкIэ и министрым и япэ къуэдзэ Хьэту Жамболэт, АР-м и министрэхэм я кабинетым хэтхэр, депутатхэр, муниципальнэ, щIыпIэ унафэщIхэр, политикэ партхэмрэ жылагъуэ зэгухьэныгъэхэмрэ я лIыкIуэхэр, нэгъуэщIхэри.
АР-м и Конституцэ Судым и УнафэщI ЛIыхьэтыкъуэ Аскэр республикэм и Iэтащхьэу хаха КъумпIыл Мурат утыкум къригъэблэгъащ зыпэрыхьэ къулыкъум папщIэ къызэхуэсахэм я пащхьэ тхьэрыIуэ щригъэщIыну.
* * *
Махуэшхуэ зэIущIэм ирагъэблэгъащ ДАХ-м и тхьэмадэ Сэхъурокъуэ Хьэутий, КъАХ-м и тхьэмадэ ХьэфIыцIэ Мухьэмэд, дирижёр цIэрыIуэ Темыркъан Борис сымэ.
НЫБЭЖЬ Таисэ.
